(Finnmark Dagblad) Silje Karine Muotka, leder i Álttá sámiid searvi eller Alta sameforening, raser mot det norske skoleverkets neglisjering av det samiske.

– Gjennom tiden har det samiske folk og enkeltsamer blitt utsatt for fornorskning, rasisme og fordommer. Fordommer og rasisme kan blant annet skrive seg fra kunnskapsløshet om samisk kultur og historie. Det er dokumentert i en doktorgrad av Hadi Strømmen Lile at når det gjelder undervisningen om samiske emner, så fungerer den norske skole fortsatt som hvitvasking i forhold til at undervisningen nærmest konsekvent unnlater å legge vekt på den historie og fornorsking som det samiske folk har blitt utsatt for. Dermed vil selvsagt forståelsen for samisk kultur og samfunn reduseres, blant annet fordi befolkningen generelt mangler kunnskap om begrunnelsen for den samepolitikken som føres. I tillegg til at dette må rettes opp gjennomgående i den undervisningen som føres i norske skoler, må det settes i verk andre tiltak for å skape mer kunnskap, skriver Muotka i et leserinnlegg i Altaposten.

På melkekartongen

Muotka er veldig konkret i blant annet hun mener bør gjøres. I følge sameforeningslederen bør TINE ta ansvar for den samiske historien og finne plass til den på sine melkekartonger.

– Áltta sámiid searvi ber derfor om at TINE prioriterer å legge til rette for at det på melkepakkene settes små historiske «snutter». Disse kan kanskje være med på å bidra til større forståelse i den norske befolkningen for den samiske kulturen, skriver hun.

Samisk himmel

Muotka kommer også med nokså konkrete historier hun vil ha på melkekartonen.

– Et forslag til denne type informasjon kan for eksempel omhandle samisk stjernehimmel, som er forskjellig i fra det norrøne: «Blant motivene på den samiske stjernehimmelen er en stor jaktscene hvor ?ere jegere jakter på det gjeveste byttet Sárvas, som er en stor elg- eller reinokse. En av jegerne er Fávdna, og buen hans, Fávnnadávgi, er håndtaket. I den norrøne tradisjon kalles denne for Karlsvogna. Historien om jakten varierer noe fra sted til sted, slik muntlige tradisjoner ofte gjør. Men kjernen i fortellingen er at jakten oppe på stjernehimmelen har gått sin gang i uminnelige tider, uten at noen noensinne har lyktes i å nedlegge Sárvas. Skulle dette noen gang skje, vil verden gå under. Hvis man tar fortellingen til hjelp og følger med på stjernehimmelen i løpet av natten, vil man se hvordan stjernene og dermed de ulike sagn? gurene beveger seg over himmelen mens jaktdramaet utspiller seg», skriver hun.

Skal vurdere innspillet

Kommunikasjonsrådgiver Rakel Korsvold i Tine kan derimot ikke love noe snarlig svar.

– Vi får mange forbrukerhenvendelser om hva som bør være på melkekartongen, noe vi setter veldig pris på, og vi kan bekrefte at vi har mottatt henvendelsen. Nå er vi inne i et langvarig program hvor vi benytter kartongene til å presentere gårder og melkeproduksjoner fra hele landet, men innspillet om å bruke kartongen til å bidra til større forståelse for den samiske kulturen er et godt forslag som vi vil ta med videre og vurdere sammen med andre forespørsler når vi skal gjøre endringer, sier hun til Altaposten.